**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2010 ԹՎԱԿԱՆԻ**

**ՄԱՐՏԻ 4-Ի N 319-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ**

**ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի ընդունման անհրաժեշտությունը.**

«Հայաստանի Հանրապետության կառավարության 2010 թվականի մարտի 4-ի N 319-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման անհրաժեշտությունը պայմանավորված է պետական հանրակրթական ուսումնական հաստատության տնօրենի ընտրության (նշանակման) գործընթացի կազմակերպման ժամկետները իրատեսական տրամաբանությամբ սահմանելու, վիճահարույց դրույթները հստակեցնելու, խնդրահարույց կարգավորումները շտկելու, գործընթացին սովորողների ծնողներին մասնակից դարձնելու գործառույթները մասնավորեցնելու, ներկայացուցչի պարտավորությունները և որոշ ձևակերպումներ հստակեցնելու, ինչպես նաև վերջնարդյունքի՝ տնօրենի ընտրության քվեարկության ավելի օբյեկտիվ լուծում առաջարկելու նպատակով:

**Ընթացիկ իրավիճակը և կարգավորման նպատակը**

Պետական հանրակրթական ուսումնական հաստատության տնօրենի պաշատոնի թափուր տեղ առաջանալուց հետո գործող կարգում առկա է մրցույթի կազմակերպումն իրականացնելու համար սահմանված ժամկետային կարգավորումների հստակեցման անհրաժեշտություն: Գործնականում դրանք կարող են լինել սուղ և անիրատեսական լինելու պատճառով մրցույթի անցկացման գործընթացի վրա էական ազդեցություն ունենալ:

Նախագծով առաջարկվող ժամկետային փոփոխությունների ընդունման արդյունքում մրցույթի իրականացման գործընթացը կկազմակերպվի առավել արդյունավետ:

Գործող կարգի համեմատ՝ նոր կարգավորմամբ մրցույթի անցկացման մասին հայտարարությունը տարբեր հարթակներով տարածելու հնարավորություն ընձեռնելու հետ մեկտեղ՝ հնարավոր է դառնում հայտերի ընդունման ժամկետը ավելի հստակեցնել՝ սահմանելով Հայաստանի Հանրապետության կառավարության 2011 թվականի փետրվարի 17-ի N 174-Ն որոշմամբ սահմանված կարգով azdarar.am ինտերնետային կայքում հրապարակման օրվանից սկսած՝ 15 աշխատանքային օրվա ընթացքում:

Կարգի 2-րդ կետով սահմանվում է տնօրենի պաշտոնի թափուր տեղի համար մրցույթը կազմակերպել և անցկացնել թափուր պաշտոն առաջանալու օրվանից հաշված՝ առավելագույնը եռամսյա ժամկետում (չներառելով դպրոցական արձակուրդների, արտակարգ և ռազմական դրության ժամանակահատվածը), որը, սակայն, կարող է անհարկի երկարաձգել մրցույթի անցկացման գործընթացը, քանի որ խոսքը դպրոցական արձակուրդի ժամանակահատվածին է վերաբերում, որի ընթացքում ոչ միշտ է հաստատության վարչական և մանկավարժական համակազմը արձակուրդում: Փոխարենը ավելի հստակեցվել է մրցույթ հայտարարելու մասին որոշում ընդունելու ժամկետը, այն է՝ 70 աշխատանքային օր առաջ, բայց ոչ պակաս քան 66 աշխատանքային օր առաջ՝ չնշելով անհնարինության դեպքերը, որը հնարավորություն կտա ավելի ճկուն կազմակերպելու հետագա գործողությունների ընթացքը:

Հավակնորդի հայտն ընդունող՝ խորհրդի սահմանված թվով անդամների կարգավորումը ևս փոփոխության կարիք ունի՝ խորհրդի այլ անդամների ներկայության հնարավորությունը չբացառելու նպատակով:

Կարգի 13-րդ կետով սահմանված՝ զարգացման ծրագրի քննարկման գարծընթացի մասնակցողներին վերաբերող դրույթում լրացուցիչ կարգավորման անհրաժեշտություն առաջացավ՝ համաձայն որի՝ նախատեսվում է ծնողական խորհուրդում իրականացվող քննարկմանը նաև ծնողական խորհուրդում չընդգրկված ծնողներին մասնակից դարձնելը` առանց քվեարկելու իրավունքի: Սույն կարգավորումը նպատակ ունի հաստատության շահառու բոլոր ծնողներին հնարավորություն ընձեռելու տնօրենի ընտրության գործընթացին մասնակից դառնալու, քանի որ «Հանրակրթության մասին» ՀՀ օրենքի 19-րդ հոդվածի 1-ին մասի 1-ին, 2-րդ և 3-րդ կետերի համաձայն՝ վերջիններս հանդիսանում են ուսումնական հաստատությունում կրթական գործընթացի մասնակիցներ: Քվեարկությունը խորհրդի անդամների ընդհանուր թվի կեսից ավելիի ներկայությամբ և հավակնորդի մասնակցությամբ` նաև առցանց եղանակով, անցկացնելու կարգավորումը հավակնորդներին հավասար հնարավորություն ընձեռելու նպատակով է նախատեսվում: Կարևոր է նաև նրանց հետ հանդիպմանը հատկացվող ժամանակի սահմանումը համապատասխան խորհրդում՝ յուրաքանչյուր հավակնորդին հատկացնելով հավասար ժամանակ՝ հավակնորդների թիվը հաշվի առնելով:

Կարգի որոշ դրույթներ ներկայացվել են են առանձին ենթակետերով՝ քայլերի հերթականությունը կարևորելու անհրաժեշտությունից ելնելով:

Նպատակահարմար է նաև մրցույթին դիտորդի կարգավիճակով մարզպետարանի կամ Երևանի քաղաքապետարանի մասնագետների մասնակցությունը՝ այն ավելի թափանցիկ և մասնակցային դարձնելու համար:

Փոփոխության են ենթարկվել որոշ առանձին բառեր ու բառակապակցություններ, որոնք չեն ազդել կարգի և համապատասխան դրույթի բովանդակության և իմաստի վրա, այլ համապատասխանեցված են իրավական փաստաթղթի ձևակերպման նորմերին:

**Ակնկալվող արդյունքը**

«Հայաստանի Հանրապետության կառավարության 2010 թվականիմարտի 4-ի N 319-Ն որոշման մեջ փոփոխություն կատարելու մասին» ՀՀ կառավարության որոշման ընդունմամբ կհստակեցվեն տնօրենի ընտրության գործընթացին մասնակից բոլոր կողմերի իրավունքներն ու պարտականությունները, կկարգավորվեն մրցույթ հայտարարելու, անցկացնելու, բողոքարկման և նշանակման հետ կապված ժամկետներն ու հարաբերությունները, գործընթացը կհամապատասխանեցվի «Հանրակրթության մասին» ՀՀ օրենքի պահանջներին:

«Հայաստանի Հանրապետության կառավարության 2010 թվականիմարտի 4-ի N 319-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման կապակցությամբ պետական բյուջեում եկամուտների և ծախսերի ավելացում կամ նվազեցում չի նախատեսվում:

«Հայաստանի Հանրապետության կառավարության 2010 թվականիմարտի 4-ի N 319-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի ընդունման դեպքում չի առաջանում է Հայաստանի Հանրապետության այլ իրավական ակտերում լրացումներ կամ փոփոխություններ կատարելու անհրաժեշտություն: